Gy. Bárdos, poslanec: (2008-02-07):
Samozrejme, každý, veď aj opoziční, aj koaliční taktizujú a chceli vystúpiť vtedy, keď je tu viac poslancov a keď tu budete vy. Lebo jednoducho mali by sme rokovať s vami, aby sme vás presvedčili, že táto verzia nie je možná, aby sa prijala, lebo škodí záujmom Slovenskej republiky. Táto verzia nerobí problémy iba na Slovensku, ale robí problém aj na medzinárodnom poli. Veď každý vie, okrem tých, ktorí tvrdo presadzujú to, že je to absolútne v poriadku a nič sa s tým nemusí robiť, a tí, ktorí vystúpili z vládnej koalície, nič iné nerobili, len hovorili o tom, aký je to vynikajúci návrh a ešte sa poďakovali pánovi ministrovi, že takúto prácu urobil na ministerstve. Ja som sa vyjadril a šiel som aj do minulosti, aj som kritizoval tú koalíciu, kde sme boli aj my, že, žiaľ, nevedeli sme sa dohodnúť a to isté povedal aj František Mikloško, že snaha bola, boli rôzne skupiny, rôzne tímy, ktoré chceli pripraviť tento návrh, ale jednoducho sme nemali toľko poslancov, aby sme to vedeli takto presadiť. A tie problémy, ktoré boli, zapríčinili to, že minulá vláda, žiaľ, nevedela prijať tlačový zákon. Nikto, ani z opozičných poslancov, ktorí vystúpili, nespochybnili to, že treba na Slovensku prijať nový tlačový zákon. Ale ani jeden z opozičných poslancov nezabudol na to, aby povedal, že nie taký, aký je teraz podaný. Súčasná predloha je neprijateľná. Preto som napríklad aj ja, keď som vystupoval v mene poslaneckého klubu Maďarskej koalície, Magyar koalíció pártja, som povedal, že minimálne treba urobiť zmeny v § 6, § 8, § 7, § 12 , jednoducho, taká textácia nie je možná. Nie je to prípustné. A keď pán Senko, preto som sa prihlásil druhýkrát do rozpravy, lebo nezvyknem dvakrát sa prihlásiť. Keď niečo chcem, tak to poviem vtedy, keď sa prihlásim písomne. Ale pán kolega poslanec Senko, môj kolega z výboru pre kultúru a médiá, ktorý tu je v sále, len nesedí na svojom mieste, dvakrát povedal, že tá pasáž, o ktorej sme tu viackrát hovorili, bola prijatá v novele v roku 2000. Pán kolega, z tohto miesta musím povedať, že nezavádzajte. Tá pasáž nie je dobrá. Máte pravdu a možno, že tí, ktorí sme za to zahlasovali, a tí, ktorí prijali ten zákon, urobili chybu. A my si to priznávame. Ale formulácia, ktorá je tam teraz, že politické zmýšľanie môže byť dôvodom na to, aby sa dostala pokuta a o tej pokute bude rozhodovať ministerstvo kultúry, úradník na ministerstve kultúry, to znamená, exekutíva bude rozhodovať o tom, či áno, alebo nie. Kde sú súdy? Veď kde je ten návrh, ktorý tu absentuje a o ktorom hovoril pán František Mikloško včera, že keď to chceme riešiť, trvá to veľmi dlho a myslím, že to chceme riešiť všetci – aj opoziční, aj koaliční. Takže v tom nemôže byť problém medzi nami. Tak treba dať taký návrh. Ale, žiaľ, takýto návrh tam absentuje, aby sme prinútili súdnictvo, aby konalo rýchlejšie, ale nie takto cez tlačový zákon a nie tak, že namiesto súdov my povieme a vyzveme predstaviteľov ministerstva a dokonca zákonom im dávame možnosť, aby oni rozhodovali. Veď čo to je? Jednoducho, to je neprijateľné. A toto necítite, že jednoducho to absolútne nie je v poriadku? A keď toto kritizujeme, to znamená, že bolo by najlepšie tento návrh vrátiť na prepracovanie a do Národnej rady dať taký návrh, takú predlohu, ktorá už nebude mať takéto obrovské chyby. Aj potom je možná korekcia v Národnej rade, ale nie takého závažného charakteru. Veď nie je možné, že nikto nevidí alebo nechce vidieť, alebo nepočuje to, čo hovoria experti. Hovorím ešte raz. Nie predstavitelia opozície, nie tí, ktorí môžu byť politicky zainteresovaní v tomto procese, ale expert OBSE, experti EÚ, medzinárodnej novinárskej obce, veď aj u nás, na Slovensku, chvalabohu, aj u nás sa niektorí zobudili a pani Krútka so svojím syndikátom musí zmeniť svoje stanovisko. Minimálne musí korigovať svoje stanovisko. Lebo je to jednoducho to, čo robí syndikát u nás na Slovensku, že má úplne iný názor na to, na čo majú medzinárodní experti úplne iný názor, tak ja nehovorím, ale jednoducho treba sa nad tým zamýšľať. (Hlasy z pléna.) Nehovorím, že niekto má pravdu, ale to som nehovoril. Pán kolega, pán spravodajca, vy sa môžete prihlásiť, samozrejme, ja vás nebudem poučovať, lebo myslím si, že máme korektné vzťahy. Môžete sa prihlásiť hocikedy ako spravodajca, môžete povedať svoj názor, môžete aj faktickou poznámkou reagovať na moje vystúpenie, ale bol by som veľmi rád, keby ste nerušili to, čo som chcel povedať. (Potlesk). A čo sa týka tlačového zákona, tak ja som očakával, že aspoň niektorý predstaviteľ vládnej koalície sa sem postaví a povie, áno, urobíme zmeny v tom texte. Veď čoho sa bojíte? Veď vy ste povedali, pán kolega Senko, že nepôjdete proti premiérovi. Váš premiér povedal, že jednoducho treba urobiť tie zmeny a on povedal, že garantuje tieto zmeny. To znamená, že to, čo robí opozícia, má výsledok, má výsledok a Slovensko bude mať normálny tlačový zákon. Dúfam, že bude mať normálny tlačový zákon. Ale museli sme pristúpiť k tomu, čo sme urobili a čo robíme, lebo ináč s nami nikto nerokuje. A preto aj novinári, aj celá spoločnosť chápe, čo robí opozícia a v žiadnom prípade, ešte raz, v žiadnom prípade to nie je vydieranie. V žiadnom prípade nie je ohrozená Lisabonská zmluva. Celá opozícia, pardon, dve strany opozície povedali a tretia strana povedala svoj názor, ale SMK, teraz budem hovoriť za môj poslanecký klub, za náš poslanecký klub, samozrejme, že podporuje Lisabonskú zmluvu a budeme za ňu hlasovať. To znamená, že to nie je ohrozené a, samozrejme, aj dúfam, že aj tlačový zákon bude taký, ktorý bude akceptovaný aj expertmi OBSE a medzinárodnej novinárskej obce. Ešte raz hovorím, my sme sa jasne vyjadrili, že my potrebujeme taký zákon na Slovensku, ktorý bude zmenený a v tých intenciách, o ktorých hovorili viacerí predstavitelia, nie iba OBSE, ale aj ďalších inštitúcií, ktorých som citoval vtedy, keď som vystupoval v mene poslaneckého klubu. Takže som očakával, ale márne som očakával to, že niekto sa postaví sem a povie, áno, páni kolegovia, my trváme na tom, aj to by som pochopil, že nebudete hlasovať za môj návrh, aby sa to dalo na prepracovanie, ale vy ste mohli povedať aspoň to, že, áno, pošleme to do druhého čítania, ale v druhom čítaní urobíme tieto korekcie. Prečo? Je to problém povedať, pán kolega? (Hlasy v sále.) Dobre, ale viete, že to nie je obyčajný zákon. Viete, že o obyčajnom zákone sa nebude toľko hovoriť a nebudú toľkí prihlásení a obyčajný návrh zákona neurobí taký problém nie iba na Slovensku, ale aj na medzinárodnom poli. Viete veľmi dobre, že tie problémy tu sú. To jednoducho nikto nemôže hovoriť, že tu nie sú problémy. Sú problémy. A dokonca pán minister Maďarič bude musieť, samozrejme, cúvnuť. A vláda bude musieť cúvnuť, lebo takýto návrh nemôže byť prijatý v roku 2008 na Slovensku. A som o tom presvedčený, že nakoniec aj poslanci vládnej koalície svojimi hlasmi tu, v Národnej rade sa pričinia o to, že Slovensko bude mať normálny tlačový zákon, a nie taký, ktorý predložil pán minister Maďarič. Ďakujem pekne. (Potlesk.)